Σέλτικ Γλασκώβης

Η **Σέλτικ** (αγγλικά: *Celtic*, ) είναι ποδοσφαιρικός σύλλογος της Σκωτίας. Ιδρύθηκε το 1888 και από το 1994 το πλήρες όνομα της ομάδας είναι "The Celtic Football Club" (στα ελληνικά: Κελτικός Ποδοσφαιρικός Σύλλογος). Παλαιότερα το πλήρες επίσημο όνομα της ομάδας ήταν: "The Celtic Football and Athletic Company Ltd". Είναι μία από τις πιο επιτυχημένες ομαδες στην ποδοσφαιρική ιστορία έχοντας κατακτήσει 120 επίσημους τίτλους (Ιούνιος 2025). Η κλασική στολή της ομάδας είναι πρασινο-λευκές ριγέ φανέλες με λευκά παντελόνια. Ως τα τέλη της δεκαετίας του ’60 οι φανέλες της δεν είχαν αριθμούς, που υπήρχαν στο παντελονάκι. Έμβλημα του συλλόγου είναι το τετράφυλλο τριφύλλι.

Αγωνίζεται στην Πρέμιερ Λιγκ της Σκωτίας και γήπεδό της είναι το Σέλτικ Παρκ (Celtic Park), χωρητικότητας 60.832 θεατών. Είναι το δεύτερο σε μέγεθος βρετανικό στάδιο και αποκαλείται και "Πάρκχεντ" (Parkhead). Σήμερα ο μέσος όρος θεατών που παρακολουθεί τους αγώνες της Σέλτικ ξεπερνά τους 58.000, γεγονός που φέρνει το σωματείο στην τρίτη θέση στη Βρετανία μετά τις αγγλικές Μάντσεστερ Γιουνάιτεντ και Άρσεναλ. Υπολογίζεται ότι οι οπαδοί της Σέλτικ παγκοσμίως ξεπερνούν τον πληθυσμό των 9.000.000.

Με τη συμπολίτισσα ομάδα Ρέιντζερς αποτελούν ένα από τα πιο διάσημα αντίπαλα ζευγάρια παγκοσμίως σε όλα τα σπορ. Το παραδοσιακό ντέρμπι τους, το λεγόμενο *[[Ολντ Φερμ|Old Firm]]*, συγκινεί τους φιλάθλους όχι μόνο της Σκωτίας αλλά σχεδόν όλους τους ποδοσφαιρόφιλους. Η Σέλτικ παραδοσιακά υποστηρίζεται από τους Καθολικούς σε αντίθεση με την Ρέιντζερς που έχει την υποστήριξη των τους Προτεστάντων.

Το 1967 η Σέλτικ υπήρξε η πρώτη βρετανική ομάδα που κατέκτησε το Κύπελλο Πρωταθλητριών. Επίσης, είναι η μοναδική ομάδα στην ιστορία της διοργάνωσης που κατέκτησε το κύπελλο στηριγμένη αποκλειστικά σε γηγενείς παίκτες. Είναι αξιοσημείωτο, ότι όλοι οι ποδοσφαιριστές του 1967 είχαν γεννηθεί σε απόσταση μέχρι 30 μίλια γύρω από τη γήπεδο της ομάδας. Τη σεζόν εκείνη η ομάδα αναδείχτηκε νικήτρια και σε όλες τις άλλες διοργανώσεις που συμμετείχε: Πρωτάθλημα, Κύπελλο, Λιγκ Καπ Σκωτίας και Κύπελλο Γλασκώβης, πετυχαίνοντας ένα ανεπανάληπτο θρίαμβο. 

Η Σέλτικ έφτασε ξανά στον τελικό του Κυπέλλου Πρωταθλητριών το 1970, όπου έχασε από την ολλανδική Φέγενορντ με σκορ 2–1 στην παράταση του αγώνα. Μέχρι σήμερα είναι η μοναδική σκωτσέζικη ομάδα που έχει φτάσει στον τελικό της διοργάνωσης. Η ομάδα έχει αγωνιστεί σε έναν ακόμη ευρωπαϊκό τελικό το 2003, στο Κύπελλο ΟΥΕΦΑ, οπότε ηττήθηκε από την Πόρτο με σκορ 3–2 στην παράταση.

## Ιστορία

Η απόφαση για την ίδρυση της Σέλτικ πάρθηκε σε μια συνάντηση που έγινε στις 6 Νοεμβρίου 1887 στο ναό Σεν Μέρι (St. Mary's Church) επί της οδού Ιστ Ρόουζ (East Rose Street) στη συνοικία Κάλτον της Γλασκώβης. Την ιδέα είχε ο καθολικός Ιρλανδός ιερέας του ναού, Μπράδερ Γούλφριντ (Βrother Walfrid), ώστε από τα έσοδα των αγώνων να ενισχύεται το φιλόπτωχο ταμείο του παιδικού συσσιτίου που είχε ιδρύσει με το όνομα: "The Poor Children's Dinner Table". Ως παράδειγμα πήρε την ίδρυση της Χιμπέρνιαν στο Εδιμβούργο 13 χρόνια νωρίτερα από Ιρλανδούς πρόσφυγες. Η ονομασία «Σέλτικ» δόθηκε κατόπιν εισήγησης του Γούλφριντ, με σκοπό να αντικατοπτρίζει τις ιρλανδικές και σκωτικές ρίζες του συλλόγου και εγκρίθηκε κατά την ίδια συνεδρίαση. Ο σύλλογος επίσημα έχει το ψευδώνυμο *TheBhoys*. Ωστόσο, σύμφωνα με το γραφείο τύπου της Σέλτικ, ο νεοσύστατος σύλλογος ήταν γνωστός σε πολλούς ως *the bold boys*. Μια καρτ-ποστάλ από τις αρχές του 20ου αιώνα, στην οποία απεικονίζεται η ομάδα, αναφέρεται ως *The Bould Bhoys* και είναι το πρώτο γνωστό παράδειγμα της μοναδικής αυτής ορθογραφίας. Το πλεονάζον *h* μιμείται το γαελικό σύστημα ορθογραφίας, όπου το γράμμα *b* συχνά συνοδεύεται από το γράμμα *h*.

Στις 28 Μαΐου 1888 η Σέλτικ έδωσε τον πρώτο αγώνα της. Κέρδισε τους Ρέιντζερς με 5–2 σε μια αναμέτρηση που χαρακτηρίστηκε ως μια φιλική επαφή των δύο θρησκευτικών κοινοτήτων της πόλης. Στον αγώνα αυτό η Σέλτικ ενισχύθηκε με οκτώ παίκτες της ομόθρησκης Χιμπέρνιαν. Έκτοτε ακολούθησαν εκατοντάδες αναμετρήσεις των δύο συλλόγων, που συνιστούν ένα από τα πιο κλασικά τοπικά ντέρμπι της υφηλίου (γνωστό και με το όνομα "Old Firm"). Είναι συχνά επεισοδιακά με πολλά συνθήματα και φανατισμό αν και τα τελευταία χρόνια έχουν γίνει πολλές προσπάθειες να μειωθούν αυτά τα φαινόμενα.

## Επιτυχίες

Η Σέλτικ κατέχει το παγκόσμιο ρεκόρ εννέα συνεχόμενων πρωταθλημάτων από το 1966 ως το 1974 και από το 2012 έως το 2020, μαζί με την συμπολίτισσα Ρέιντζερς (1989–1997). Επίσης, κατέχει το ρεκόρ Κυπέλλων Σκωτίας με 42 επιτυχίες.

### Εγχώριες
* **[[Πρωτάθλημα ποδοσφαίρου Σκωτίας|Πρωτάθλημα Σκωτίας]]**
** Πρωταθλήτρια **(55)**: 1892–93, 1893–94, 1895–96, 1897–98, 1904–05, 1905–06, 1906–07, 1907–08, 1908–09, 1909–10, 1913–14, 1914–15, 1915–16, 1916–17, 1918–19, 1921–22, 1925–26, 1935–36, 1937–38, 1953–54, 1965–66, 1966–67, 1967–68, 1968–69, 1969–70, 1970–71, 1971–72, 1972–73, 1973–74, 1976–77, 1978–79, 1980–81, 1981–82, 1985–86, 1987–88, 1997–98, 2000–01, 2001–02, 2003–04, 2005–06, 2006–07, 2007–08, 2011–12, 2012–13, 2013–14, 2014–15, 2015–16, 2016–17, 2017–18, 2018–19, 2019–20, 2021–22, 2022–23, 2023–24, 2024–25

* **[[Κύπελλο Σκωτίας (ποδόσφαιρο ανδρών)|Κύπελλο Σκωτίας]]**
** Κυπελλούχος **(42)**: 1891–92, 1898–99, 1899–1900, 1903–04, 1906–07, 1907–08, 1910–11, 1911–12, 1913–14, 1922–23, 1924–25, 1926–27, 1930–31, 1932–33, 1936–37, 1950–51, 1953–54, 1964–65, 1966–67, 1968–69, 1970–71, 1971–72, 1973–74, 1974–75, 1976–77, 1979–80, 1984–85, 1987–88, 1988–89, 1994–95, 2000–01, 2003–04, 2004–05, 2006–07, 2010–11, 2012–13, 2016–17, 2017–18, 2018–19, 2019–20, 2022–23, 2023–24

* **Λιγκ Καπ Σκωτίας**
** Νικήτρια **(22)**: 1956–57, 1957–58, 1965–66, 1966–67, 1967–68, 1968–69, 1969–70, 1974–75, 1982–83, 1997–98, 1999–2000, 2000–01, 2005–06, 2008–09, 2014–15, 2016–17, 2017–18, 2018–19, 2019–20, 2021–22, 2022–23, 2024–25

### Διεθνείς
* **[[Κύπελλο Πρωταθλητριών Ομάδων Ευρώπης|Κύπελλο Πρωταθλητριών]]**
** Νικήτρια **(1)**: 1966–67
*** Φιναλίστ **(1)**: 1969–70

## Παραπομπές


## Εξωτερικοί σύνδεσμοι

* Επίσημη Ιστοσελίδα

Σέλτικ
Κατηγορία:Ιδρύσεις αθλητικών συλλόγων το 1888
Κατηγορία:Ποδοσφαιρικές ομάδες Σκωτίας
Κατηγορία:Ιδρύσεις ποδοσφαιρικών ομάδων το 1888

Κατηγορία:Αθλητικοί σύλλογοι διασποράς